  Виталий Пронин Грантсэс уго ферма пуктонлы, гидъёсты выльдонлы, техника но пудо басьтонлы куто.2013-тӥ арысен шаерамы фермеръёслы азинтӥськыны юрттон но соослэсь лыдзэс йылтон вылысь нимысьтыз программа кылдытэмын, соя грант висъяське. Пайдаез шӧдӥське.Та аръёс ӵоже 116 фермер грант утӥз ни. Юрттэтлэн огъя быдӟалаез 126,6 миллион манет. Со сяна, 28 мурт семьяен ужась фермер кариськиз. Таос понна но 122,6 миллион манет висъямын.Куд-ог аналтэм гуртъёс фермеръёс ванен ик выльысь пушйыны кутскизы, гуртоослы уж кылдӥз. Грантсэс уго ферма пуктонлы, гидъёсты выльдонлы, техника но пудо басьтонлы куто. Фермеръёслы юрттэмен, сӥль но йӧл поттон арлы быдэ йылэ. 2013-тӥ арен ӵошатыса, 2014-тӥын 70 процентлы тросгес вуз поттӥзы. Со сяна, пудо йыр 60 процентлы йылӥз.- Колхозысь потыса, 1993-тӥ арын пудоен вырыны кутски, - вера Можга ёросысь Сардан гурт котыре гидъёссэ ӝутэм Галина Белозёрова. - Зэм, нырысь 2-3 скалэ но сомында ик мумы парсе но ыже сяна ӧй вал. Трактормы гинэ но бусыосты гырыны-кизьыны ӧй вал. Туж кышкай: быгато-а семьяме тазьы сюдыны, пӧрмыто-а колхозлэсь нимаз ужаны? Али воксё уг жаляськы висъяськеме сярысь. Техникае 6 ни. Кысконо скалэ - 120 йыр. Эшшо 80-эзлы уксё тыремын, ӝоген вуттомы. Но нырысь ик фермаме выльдэме потэ. Миым грант утыны быгатӥмы - со коньдонэн гидъёсамы йӧл гумыос кыскомы, кыед поттон транспортёр пуктомы. Парсь гидъёсмес выльдоно на. Туннэ ми доры Кизнер, Грак, Дэри ёросъёс парсьпилы вуыло. Ыж вордонын гинэ ке шат сокем бадӟымесь шуг-секытъёс уг кылдыло. Соин но таоссэ тужгес трос вордӥсько - 600 йыр, сомындазэгес ик туэ вузай.Зэм, фермеръёсты шымыртыны турттӥсьёс но сюро. Кылсярысь, йӧл заводъёсын йӧлмес, хозяйствоослэсь сярысь, 2-3 манетлы дунтэмгес басьто. Арнялы быдэ пудо эмъясьёслэсь справкаос бичаны косо, дыраз вакцинаос пуктылӥськомы. Йӧл дун уг буды, нош бензин дуноя но дуноя. Йӧллы субсидиез но олоку беромыса басьтӥськомы ай. Озьы толэзьлы быдэ ог 40 сюрс тыриськонъёс люкасько. Куддыр малпаськод: ужамлэн толыкез но вань меда? Но пудоез сюдыны потӥськод ке, сюлэм нош ик небӟе.Фермеръёс азинтӥськыны быгато бере, соослы азьланяз но юрттон сярысь кенешизы Гурт удысъя но сиён-юонъя министерствоын.Елена Фёдорова Туспуктӥз А. Горбунов Теги: пудо-живот экономика  